英國利蘭

**英國利蘭汽車公司**（British Leyland Motor Corporation）係英國一間汽車製造公司，旗下有近100個牌子，1968年組成。

英國利蘭汽車公司經歷過好多麻煩嘢，曾經瀕臨破產、被國有化，之後被分成多個部分賣畀其他公司。最後佢嘅後繼者MG路華集團喺2005年倒閉，標誌住英國人擁有嘅大量生產汽車業玩完。

## 史
### 民營時期
英國利蘭汽車公司係喺1968年英國工黨政府支持之下，由利蘭同埋英國汽車控股合併而成。嗰時英國汽車控股就嚟冧而利蘭就做得掂，當時工黨政府希望利蘭嘅專長可以帶起英國汽車控股。呢次合併將接近100間公司帶入同一間公司，佢哋包括英國大部分房車、巴士及貨車製造廠，另外重有第二啲廠好似冷藏設備製造廠。主席Donald Stokes爵士（前利蘭主席）將公司分成七個部分。

喺合併之前，英國汽車控股旗下公司之間已經有一定嘅內部競爭，合併之後再加埋原利蘭旗下嘅公司，令內部競爭加劇，而旗下亦有好多類似嘅產品。英國利蘭汽車公司曾經好努力將自己塑造成一個牌子，做過好多宣傳，但反而令啲客覺得好混亂。再加上勞資關係差、1973年爆發石油危機、每月禮拜開三日工、高通脹同埋缺乏有效管理，令英國利蘭汽車公司變得難以管理，而財政又唔掂。即使喺1974年得到政府注資，英國利蘭汽車公司去到1975年已經面臨破產。

### 重組
由Don Ryder爵士針對英國利蘭汽車公司問題而寫嘅Ryder Report喺1975年3月26號呈交畀政府。之後根據報告提議，工黨政府成立新控股公司**英國利蘭**（British Leyland Limited）去接收英國利蘭汽車公司，並將公司大幅重組。重組後嘅英國利蘭分成四個部分：
* Leyland Cars（後改叫BL Cars）：英國最大房車製造廠，每年最多出到一百萬架車。
* Leyland Truck and Bus：英國最大商用車及載客車輛製造廠，每年出38,000架貨車、8,000架巴士（包括一間同National Bus Company合資嘅公司）同埋19,000架拖拉機。
* Leyland Special Products：包含其他收購得嚟嘅業務。下面再細分為五部分：
** 建築設備生產：Aveling-Barford、Aveling-Marshall、Barfords of Belton同埋Goodwin-Barsby
** 冷藏設備生產：Prestcold
** 貨物搬運設備生產：Coventry Climax（包含Climax Trucks、Climax Conveyancer同埋Climax Shawloader）
** 軍車生產：Alvis同埋Self-Changing Gears
** 印刷：Nuffield Press同埋Lyne & Son
* Leyland International：負責汽車出口同埋管理喺非洲、印度同埋澳洲嘅廠。

1977年，Michael Edwardes成為英國利蘭嘅行政總裁。同年Leyland Cars分拆成Austin Morris（出大量生產嘅房車）同埋Jaguar Rover Triumph（JRT，出較專門嘅車以及高檔車）。Austin Morris包埋MG。越野路華（Land Rover）同埋Range Rover後來脫離JRT並組成越野路華集團（Land Rover Group）。JRT其後再分拆成Rover-Triumph同埋Jaguar Car Holdings（包括積架同埋丹拿）。

1978年英國利蘭成立新嘅BL Commercial Vehicles去容納佢嘅商用車業務，BL Commercial Vehicles包含：
* Leyland Vehicles Limited（貨車、拖拉機同埋巴士）
* Alvis Limited（軍車）
* Coventry Climax Limited（鏟車同埋特種引擎）
* Self-Changing Gears Limited（重型波箱）

後來BL Commercial Vehicles同埋Land Rover Group合併為Land Rover Leyland。

1979年英國利蘭改名**BL**，佢旗下包含集團內其他公司嘅控股公司The British Leyland Motor Corporation就改叫BLMC。

去到1982年，除咗Jaguar Car Holdings之外，其餘嘅房車生產業務都被列入Austin Rover Group。

### 賣出
1984年，積架脫離BL上市，五年後俾福特汽車收購。1986年BL改名路華集團。1987年，出巴士嘅Leyland Bus俾管理層收購並脫離路華集團獨立，1988年俾富豪收購；而出貨車嘅Leyland Trucks就喺1987年同荷蘭DAF合併為DAF NV，喺英國稱為Leyland DAF，而喺荷蘭就繼續叫DAF。

而路華集團剩低業務就喺1988年由英國政府賣畀British Aerospace（BAe，今日BAE Systems嘅一部分）。路華集團喺1994年賣咗畀寶馬，寶馬最終只係留低迷你嘅業務，並喺2000年賣走MG同埋路華，成為MG路華集團。MG路華集團喺2005年4月被接管，之後大部分資產都俾南京汽車集團買入。

## 旗下汽車牌子
### 英國本土

### 海外

## 主要英國廠房（未齊）
*Abingdon, Oxfordshire：原MG汽車嘅跑車廠，1980年執。
*伯明翰Adderley Park：原Wolseley主要廠房，後改為摩利士商用車嘅廠，1972年執。原貨Van生產搬去鄰近嘅Ward End。
*Alcester, Warwickshire：原Maudslay嘅廠，後改出AEC斗車，1970年代賣走。
*Basingstoke, Hampshire：原Thornycroft嘅廠，後改出特種重型貨車，1972年執。
*Bathgate, West Lothian：由英國汽車公司喺1961年開嚟出輕型貨車同埋拖拉機嘅廠。拖拉機生產喺1982年停咗（賣咗畀Marshall Tractors），而貨車生產喺1985年停咗，1986年執。
*Brislington, Bristol：原Bristol Commercial Vehicles巴士廠，初頭有四分一擁有權，1969年加到一半，1982年起完全擁有。1983年執。
*高雲地利Browns Lane：原積架主要廠房，2005年俾福特執咗。
*高雲地利Canley：原Standard嘅廠，後來成為Triumph主要廠房，1980年執。
*Castle Bromwich, West Midlands：1977年開始由積架擁有嘅廠，2005年開始成為積架主要廠房。
*Cowley, Oxfordshire：包含原摩利士主要廠房同埋Pressed Steel廠，係英國利蘭時期最大嘅英國房車生產基地之一。1993年原摩利士間廠俾發展商拆咗，房車生產集中喺原Pressed Steel廠。後者家下俾寶馬用嚟出迷你車系。
*列斯Cross Gates：原Charles H. Roe巴士車身廠，1984年執，但喺1985年俾Optare開返，2011年正式執笠。
*Fallings Park, Wolverhampton：原佳牌貨車及巴士廠，1982年執。
*高雲地利Holyhead Road：原Alvis汽車嘅廠，後期係出軍車。1992年俾Alvis plc停用兼拆埋。
*倫敦Kingsbury Lane：原Vanden Plas豪華房車廠，1979年執。
*Leyland, Lancashire：原利蘭貨車及巴士廠，巴士生產喺1991年俾富豪停咗，貨車生產喺PACCAR旗下繼續。
*Lillyhall (Workington), Cumbria：喺1970年開嚟出利蘭National巴士嘅廠，1982年之前係由利蘭同埋National Bus Company共同持有，1993年俾富豪執咗。
*伯明翰Longbridge：原柯士甸嘅廠，曾經係全球最大製造廠、1970年代最大嘅英國汽車製造廠。2005年MG路華倒閉後執笠。其後南京汽車集團喺度重開部分生產。
*Lowestoft, Suffolk：原Eastern Coach Works巴士車身廠，初頭有四分一擁有權，1969年加到一半，1982年起完全擁有。1987年執。
*倫敦Park Royal：原Park Royal Vehicles巴士車身廠，1980年執。
*高雲地利Radford：原丹拿廠，巴士生產線喺1973年搬咗去Leyland，後來改為積架引擎製造廠，1990年代尾俾福特執咗。
*格拉斯哥Scotstoun：原亞比安貨車及巴士廠，汽車生產喺1980年停咗，改出車軸。家下間廠由American Axle & Manufacturing Company擁有。
*Solihull, West Midlands：原路華嘅廠，1970年代開新嘅房車生產線但喺1981年關閉。家下間廠由Tata Motors擁有，出越野路華四驅車。
*倫敦Southall：原AEC巴士及貨車廠，1979年執。
*Speke, Merseyside：Standard-Triumph喺1960年代開嘅汽車廠，1978年成為英國利蘭第一間執笠嘅英國主要汽車廠。
*伯明翰Ward End：原Wolseley裝嵌廠（1948年之前），後改為零件廠，1968年成為Austin-Morris Division嘅波箱製造廠。1972年開始係英國利蘭主要貨Van廠。貨Van生產自2008年LDV被接管之後暫停。
*Hertfordshire屈福：原Scammell特種重型貨車廠，1988年執。

## 參考